คลังหาช่องรากหญ้าใช้บริการทางการเงิน
สศค. จับมือ เอดีบี และรัฐบาลญี่ปุ่น ศึกษาหาช่องทางให้คนยากจนฐานราก 6.5 ล้านคน เข้าถึงบริการทางการเงินมากขึ้น
30 ม.ค. 2555

สศค. จับมือ เอดีบี และรัฐบาลญี่ปุ่น ศึกษาหาช่องทางให้คนยากจนฐานราก 6.5 ล้านคน เข้าถึงบริการทางการเงินมากขึ้น
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ปัจจุบันมีประชาชนที่มีรายได้น้อยเข้าไม่ถึงบริการทางการเงินใดๆ เลยจำนวน 6.5 ล้านคน โดยภายใน 3 ปี จะทำให้ประชาชนกลุ่มดังกล่าวเข้าถึงบริการทางการเงินให้ได้อย่างน้อย 10% และเพิ่มมากๆ ขึ้นในปีต่อๆ ไป




สำหรับการเข้าถึงบริการทางการเงิน จะมีทั้งการฝากเงิน ขอสินเชื่อ สวัสดิการทางการเงินต่างๆ การทำประกันชีวิืต ประกันภัย ซึ่งจะทำให้ชีวิตของประชาชนฐานรากดีขึ้น
นายสมชัย กล่าวว่า สศค. ได้รับความร่วมมือทางวิชาการจากธนาคารเพื่อการพัฒนาเอเชีย หรือ เอดีบี เพื่อทำยุทธศาสตร์ แผนปฏิบัติการทำให้ประชาชนรากหญ้าเข้าถึงบริการทางการเงินตามที่ได้วางแผนไว้ โดยการศึกษานี้ได้รับเงินช่วยเหลือจากรัฐบาลญี่ปุ่นประมาณ 45 ล้านบาท
นายเคร็ก สเต็ฟเฟนเซน ผู้อำนวยการสำนักงานผู้แทน เอดีบี ประจำประเทศไทย เปิดเผยว่า แม้ว่าประเทศไทยจะประสบความสำเร็จการพัฒนาเศรษฐกิจ และการเบาเทาปัญหาความยากจน แต่จากการประเมินยังพบว่าเกือบครึ่งของครอบครัวคนไทยที่มีรายได้ต่ำมีการกู้ยืมเงินเพื่อดำรงชีวิต ขณะที่มากกว่า 1 ใน 4 เข้าไม่ถึงการบริการทางการเงินด้านการออมเงิน
ทั้งนี้พบว่า สาเหตุหลักของความยากจนและความเหลื่อมล้ำในประเทศไทย เกิดจากการขาดการเข้าถึงบริการทางการเงินที่หลากหลาย จากข้อมูลพบว่า มีเพียง 38% ของครอบครัวที่มีรายได้ต่ำ ใช้บริการทางการเงินหนึ่งรูปแบบหรือมากกว่าหนึ่งรูปแบบ ขณะที่อีก 16% ไม่เคยใช้บริการทางการเงินเลย เทียบกับครอบครัวที่มีรายได้ปานกลางและรายได้สูงจะเข้าถึงบริการทางการเงินอย่างน้อย 3 รูปแบบ หรือมากกว่านั้น